El fotògraf de Burjassot Enrique Oliver, nominat al Premi Goya de Fotografia
2025-07-24

Tranquil, apassionat pel món de la fotografia, feliç per estar nominat, expectant per saber si serà el guanyador… així arribava Enrique Oliver als estudis de Burjassot Ràdio dimecres passat per explicar, de primera mà, com estan sent els dies previs a la lectura dels guanyadors del Premi Goya de Fotografia atorgat per l’Associació de Fotògrafs Professionals d’Aragó (AFPA). Premis que es lliuraran dissabte que ve a Saragossa.

No és la seua primera nominació, però, com ell mateix assenyala, continua sent important que arriben, ja que “el millor és estar. Si m’emporte el guardó, després de deu nominacions, serà tota una satisfacció, però només el fet d’estar nominat amb una imatge de noces i una altra de fotoperiodisme, per a mi ja és important perquè estic ací”, en les seues paraules.

La seua passió pel món de la fotografia, “en la qual mostre el sentiment, el moviment, vull dir coses amb la imatge que capte, transmetre”, s’ha reflectit en la gran qualitat de les seues imatges i treballs que li han portat, a més, a aconseguir el doble Màster, a nivell internacional, al febrer de 2014, fet que únicament 11 fotògrafs a tot el món tenen, i Enrique és el primer Español i Europeu a aconseguir-ho.

Guanyador absolut en Las Vegas, a nivell mundial, Enrique s’ha alçat amb el Grand Award WPPI Las Vegas (2011 i 2012) i amb el primer i segon lloc en 2013. Un currículum que impressiona, però que no ha canviat al burjassoter que continua tenint la seua residència, les seues arrels en el municipi, del qual se sent orgullós.

Per als joves que estan començant, Enrique els dóna el millor consell, “tenir ambició. L’ambició no és dolenta, han de tenir ambició de ser millors cada dia”. Preguntat si les seues preferències li porten a la fotografia digital o analògica, Enrique no dubte, “les dues. L’analògic et dóna la possibilitat de treballar amb el negatiu, de captar la imatge, de cuidar-la d’una manera diferent i el digital et permet crear noves opcions”.

Un treball excepcional, el de Enrique Oliver, en el món de la fotografia, que es pot veure en el seu web www.oliverfotografo.com.